Burton Richter
Burton Richter var en amerikansk fysiker, professor ved Stanford University fra 1967, direktør for Stanford Linear Accelerator Center (SLAC) 1984-1999. I 1960'erne konstruerede Richter Stanford Positron Electron Accelerating Ring (SPEAR), og med denne lagerring påviste han og hans forskningsgruppe i 1974 en ny tung elementarpartikel, som de kaldte psi-hadronen. For dette arbejde blev Richter sammen med S.C.C. Ting, der uafhængigt var nået til samme opdagelse, tildelt nobelprisen i fysik for 1976.